৩৯ কেন্দ্রে ১.৮৮ লক্ষ ভুয়ো ভোটার! ফের বিজেপিকে তোপ মহুয়ার

ওয়েব ডেস্ক: ভুয়ো ভোটার (Fake Voter) ইস্যুতে ফের বিজেপিকে (BJP) তোপ তৃণমূলের (TMC)। এসআইআর (SIR) ইস্যুর পাশাপাশি এবার বিহারের ভোটার তালিকায় ভুয়ো নাম নিয়ে কেন্দ্রের শাসক দলকে কটাক্ষ করলেন তৃণমূল সাংসদ মহুয়া মৈত্র (Mahua Moitra)। তাঁর দাবি, “বিহারের মাত্র ৩৯টি বিধানসভা কেন্দ্রে প্রায় ১.৮৮ লক্ষ ভুয়ো ভোটার। তাহলে গোটা বিহারের অবস্থাটা ভাবুন!” সেই সঙ্গে তিনি নাম না করে নির্বাচন কমিশনকেও কটাক্ষ করেন।

মহুয়া আরও দাবি করেন যে, বাংলার মাননীয়া মুখ্যমন্ত্রী মমতা বন্দ্যোপাধ্যায় চলতি বছরের শুরুতে বিজেপির এই চক্রান্ত ফাঁস করে দিয়েছিলেন। একইসঙ্গে তিনি দৃঢ়ভাবে হুঁশিয়ারি দিয়ে বলেন, “এই কারচুপির বিরুদ্ধে লড়াই থামবে না।” তিনি আরও বলেন যে, বিজেপির নির্বাচনী জালিয়াতির সাথি এই নির্বাচন কমিশন গণতন্ত্রকে সুরক্ষিত রাখতে চূড়ান্ত ব্যর্থ।

আরও পড়ুন: জীবনকৃষ্ণের আত্মীয়দের ব্যাংক অ্যাকাউন্টে নজর ইডির

উল্লেখ্য, ভোটার তালিকায় নিবিড় সংশোধন নিয়ে ইতিমধ্যে সুর চড়িয়েছে তৃণমূল সহ বিরোধী দলগুলি। বিহারে যেমন ‘ভোটার অধিকার যাত্রা’ শুরু করেছেন কংগ্রেস নেতা রাহুল গান্ধী, তেমনই আবার রাজ্যের বুকে দাঁড়িয়ে এসআইআর ইস্যুতে বারবার সুর চড়িয়েছেন তৃণমূল কংগ্রেসের ‘সেকেন্ড ইন কমান্ড’ সভাপতি অভিষেক বন্দ্যোপাধ্যায়।

তৃণমূলের প্রতিষ্ঠা দিবসে অভিষেক এই ইস্যুতে বিজেপিকে নিশানা করে অভিষেক বলেন, “বিজেপি এসআইআর করে মানুষের মৌলিক অধিকার কেড়ে নিতে চাইছে। ভোটের অধিকার কেড়ে নিতে চাইছে। তাদেরকে বাংলা ’২৬ সালে যোগ্য জবাব দেবে।” পাশাপাশি, এক ভোটারের নাম বাদ গেলেও, ১০ লক্ষ মানুষ নিয়ে কমিশন ঘেরাওয়ের ডাক দেন অভিষেক।